Metež radnih kaciga
Metež radnih kaciga () je incident koji se dogodio u New Yorku 8. maja 1970. godine kada su studente i gimanzijalce koji su demonstrirali protiv vijetnamskog rata fizički napali građevinski radnici iz sindikata AFL-CIO. Do demonstracija je došlo nedugo nakon što su američke snage izvele upad u Kambodžu, a što je u velikom dijelu javnosti shvaćeno kao eskalacija sve nepopularnijeg rata; dodatni povod za demonstracije je bio incident na Državnom univerzitetu Kent četiri dana ranije, kada je Nacionalna garda otvorila vatru na demonstrante i ubila četiri i ranila devet osoba. Isti dan je njujorški gradonačelnik John Lindsay naredio da se, u znak poštovanja prema žrtvama, zastave na njujorškoj gradskoj vijećnici spuste na pola koplja. Zastave su ostale na pola koplja i četiri dana kasnije, kada se ispred Federalne dvorane, na raskršću ulica Wall Street i Broad Street na Donjem Manhattanu okupilo oko 1000 demonstranata koji su tražili zaustavljanje rata, oslobađanje svih političkih zatvorenika iz američkih zatvora te prekidanje svih vojnih istraživačkih aktivnosti na američkim univerzitetima. Nakon nekoliko sati se na istom mjestu počelo okupljati nekoliko stotina kontrademonstranata sa radnim kacigama na glavama. Između dvije grupe je postavljen kordon njujorške policije koji ih je pokušao razdvojiti. Oko 11:55 po lokalnom vremenu kontrademonstranti su se počeli naguravati sa policijom, a potom uspjeli probiti njen kordon te je došlo do fizičkog sukoba. Građevinski radnici su brzo nadvladali studente i gimnazijalce, te su počeli premlaćivati, te su pri tome posebno teško stradali muškarci sa dugom kosom, koji su se smatrali kontrakulturnim antiestablishmentskim "izdajnicima". Dio građevinskih radnika je prodro i do obližnje vijećnice sa namjerom da podigne zastave; tamošnje osoblje je podiglo zastave kako bi spriječilo dalje nasilje. Na kraju je u sukobu ozlijeđeno oko 70, a uhapšeno oko 6 osoba.

Incident je kasnije postao predmetom brojnih kontroverzi dijelom vezanih uz neaktivnost policije, koju je Lindsay optužio za nesposobnost, ali i tvrdnji da su kontrademonstracije bile unaprijed planirane u dogovoru sa federalnom vladom, odnosno predsjednikom Richardom Nixonom. Te tvrdnje nikada nisu bile dokazane, ali je Nixon događaj iskoristio kao argument da tzv. "tiha većina" podržava njegovu politiku prema Vijetnamu, odnosno da se ratu uglavnom protive marginalci sa radikalne ljevice. AFL-CIO je pak sljedeći dan i 20. maja organizirao masovne demonstracije kojima se iskazivala podrška Nixonu.

Vanjske veze
 George Mason University: Center for History & New Media site dealing with Hard Hat riot.

1970